- Det er en god idé med et telt. Det fænger lidt, så man får øje på det. Ordene falder fra kioskejer Viggo Berg Andersen, der er gået en tur i pop-up teltet på Nykøbing Havn. Morsø Kommune har bevilliget halvanden millioner kroner til byfornyelse. Pengene skal mestendels bruges i området mellem gågaden og havnen, og for også at få gode idéer fra lokale hjerner på bordet, har de slået et åbent telt op på havnen. - Det er vigtigt med borgerinddragelse, så de lokale får et ejerskab over området, og så de føler, de bliver hørt, siger Mette Holst, der er projektleder ved Morsø Kommune. En legeplads - en græsplæne Onsdag, torsdag og fredag - én formiddag, eftermiddag og aften kan lokale borgere stikke hovedet ind i teltet, sludre med repræsentanter fra kommunen og efterlade deres gode idéer. Alt sammen ganske uformelt. - Mange har en mening om tingene, men det er måske lidt svært at sige højt, når man står offentligt. På den her måde håber vi, vi kan fange nogen andre end ved et mere klassisk borgermøde, siger Mette Holst. Kigger man ind ved byens Min Købmand har ejeren ikke selv en masse konkrete idéer på stående fod, men han hilser initiativet velkommen. - Jeg tror da mange gange, almindelige mennesker har nogen andre idéer, end dem der arbejder med det. Vi er her jo i hverdagen, siger Ejvind Ibsen Pedersen. Viggo Berg Andersen, der er gået ind i teltet, har en kiosk i nærheden, og han har benyttet sig af muligheden for at smide en idé i puljen. - Jeg har snakket med min kone, og vi har talt om en legeplads og noget grønt areal her på stedet. Lige nu bliver det jo ikke brugt til nogen verdens ting, siger Viggo Berg Andersen. Efter pop-up møderne vil projektlederen og resten af det tekniske team samle op, og idéerne fra teltet kan meget vel blive taget med helt frem til den færdige tegning. - Vi tager det meget seriøst. Vi vil rigtig gerne høre folks mening, siger Mette Holst.
Nykøbing har fået halvanden millioner kroner til byfornyelse. I disse dage kan alle borgere kommer med idéer og inputs i et telt på havnen.